Author: Peter
Last saved by: user
Company: urad

Predkladacia správa

     Predložený návrh pravidiel diplomatického protokolu v Slovenskej republike predstavuje súhrn medzinárodných noriem a iných špeciálne vypracovaných alebo u nás tradíciou prijatých pravidiel a zvyklostí, ktorými sa v Slovenskej republike po formálnej stránke riadi styk oficiálnych predstaviteľov Slovenskej republiky, osobitne na úrovni prezidenta Slovenskej republiky, predsedu Národnej rady Slovenskej republiky a predsedu vlády Slovenskej republiky, so svojimi zahraničnými partnermi, ako aj s tým súvisiaci priebeh rôznych oficiálnych ceremoniálov a protokolárnych aktov. Po schválení vládou Slovenskej republiky nahradia jednotný štátny protokol, ktorý je platný od roku 1995 a v mnohých aspektoch už prekonaný.     
     Ide o vytvorenie flexibilného a jednoduchého jednotného protokolárneho rámca a pravidiel na zaisťovanie správneho chodu a poriadku pri formálnych stykoch oficiálnych predstaviteľov Slovenskej republiky s ich zahraničnými partnermi. Pravidlá diplomatického protokolu sú nastavené na hlavu štátu, predsedu parlamentu, predsedu vlády a ministra zahraničných vecí a od toho sa odvodzujú protokolárne pravidlá pre ostatných oficiálnych predstaviteľov štátu.
     Schválením návrhu pravidiel diplomatického protokolu v Slovenskej republike nevznikne jediný protokol, ktorý by centralizovane zabezpečoval výkon diplomatického protokolu pre všetkých ústavných činiteľov. Predkladaný návrh v plnom rozsahu rešpektuje kompetencie ústavných inštitúcií a ústavných činiteľov a nemá v úmysle spochybňovať z nich vyplývajúcu decentralizáciu zabezpečovania diplomatického protokolu. Z praktického hľadiska však bude užitočné určité posilnenie pozície Diplomatického protokolu Ministerstva zahraničných vecí Slovenskej republiky ako hlavného gestora dodržovania pravidiel diplomatického protokolu na Slovensku tak, ako je uvedené v úvode návrhu pravidiel diplomatického protokolu v Slovenskej republike.     
     V prílohe materiálu je návrh protokolárneho poriadku. Návrh nemá ambíciu zoradiť do protokolárneho poradia všetkých predstaviteľov Slovenskej republiky. Ide o poradie, ktoré má  výlučne slúžiť pre potreby praktického zabezpečovania diplomatického protokolu a formálneho styku ústavných činiteľov Slovenskej republiky so zahraničnými partnermi. Preto sa v ňom nevyskytujú všetky funkcie a sú v ňom protokolárne uprednostnení činitelia so zahraničnopolitickými vzťahovými kompetenciami. 
     Predkladaný materiál prešiel medzirezortným pripomienkovým konaním. Nemá priamy finančný, ekonomický, environmentálny vplyv, ani vplyv na zamestnanosť a podnikateľské prostredie.